Държавен вестник, бр. 65, 2017 г., стр. 5

БРОЙ  65	
Д Ъ Р Ж А В Е Н  В Е С Т Н И К 	
СТР.  5  
висш порядък, гарантираща правото на живот 
и правото на здравословна и благоприятна 
околна среда. Именно поради това грижата 
за околната среда е сред основните начала на 
Конституцията. В нейния чл. 15 е предвидено 
задължението на Република България да оси-
гури опазването на околната среда. То включва 
както регулации, целящи съхраняването и 
възпроизводството на околната среда, така 
и правила за ефективен контрол за тяхното 
прилагане и за защита на основното право 
на гражданите, изрично записано в чл. 55 от 
Конституцията. Изключения от установените 
общи правила за двуинстанционен съдебен 
контрол върху административните актове, за 
да бъдат допустими и съразмерни, трябва да 
намират опора в ценности от конституционен 
порядък.
Административните съдилища изпълня-
ват своята правозащитна функция и в двете 
си инстанции. Правото на оспорване на 
административен акт, както и правото на 
касационно оспорване на първоинстанционно 
съдебно решение представляват процесуални 
права за защита срещу порочен държавен 
юридически акт. Действително касационното 
производство не решава материалноправния 
спор, но решава спора за законосъобразността 
на първоинстанционното решение. По този 
начин касационното производство е ефектив-
на преграда срещу нищожни, недопустими 
или неправилни първоинстанционни реше-
ния. Премахването на това производство в 
Закона за опазване на околната среда и в 
Закона за биологичното разнообразие нама-
лява интензитета на защитата, необходим за 
гарантиране на околната среда като консти-
туционно установена ценност. Затруднява се 
и изпълнението на функцията на Върховния 
административен съд по чл. 125, ал. 1 от 
Конституцията да „осъществява върховен 
съдебен надзор за точно и еднакво прилагане 
на законите в административното правораз-
даване“. С тази функция се защитават както 
правата и законните интереси на засегнатите 
лица, така и общественият интерес.
Отпадането на касационния контрол е 
мотивирано с необходимостта „да се съкрати 
съществено времето за процедиране и влизане 
в сила на изграждането на обекти с нацио-
нално значение и за да се избегнат дългите 
и тежки процедури на съдебно обжалване“. 
Считам, че бързината не може да бъде цен-
ност над законността дори при реализирането 
на стратегически важни обекти, когато това 
може да създаде риск от непоправими еко-
логични последици. Основна характеристика 
на екологичното законодателство е неговата 
превантивна насоченост, в синхрон с която 
е съществуващото двуинстанционно съдебно 
производство при оспорване на актове на 
компетентните органи по Закона за опазване 
на околната среда и по Закона за биологич-
ното разнообразие.
Изразявам убеждението си, че промени 
в законодателството, свързано с опазване 
на околната среда, трябва да се предхождат 
от широки обществени обсъждания, както 
повеляват и международните актове, по 
които Република България е страна (чл. 8 
от Конвенцията за достъпа до информация, 
участието на обществеността в процеса на 
вземането на решения и достъпа до правосъ-
дие по въпроси на околната среда). Законът 
за изменение и допълнение на Закона за 
опазване на околната среда беше приет за 16 
дни, считано от законодателната инициатива 
на народни представители, при съкратен срок 
за предложения между двете гласувания, при 
съществени допълнения, направени след за-
почнато второ гласуване. Такива отклонения 
от нормалното протичане на законодателния 
процес не следва да се допускат, особено 
когато се отнасят до правните механизми 
за опазване на околната среда.
Уважаеми народни представители,
Въз основа на изложените мотиви уп-
ражнявам правото си по чл. 101, ал. 1 от 
Конституцията на Република България да 
върна за ново обсъждане § 2, т. 1 относно 
новата ал. 4, § 3 относно ал. 10, изр. второ, 
§ 4, т. 1 относно новата ал. 7 и § 6, т. 1 от 
Закона за изменение и допълнение на Зако-
на за опазване на околната среда, приет на 
27 юли 2017 г. Убеден съм, че може да бъде 
постигнат по-добър баланс между ускоря-
ване реализацията на стратегическите цели 
на държавата и законността като основа на 
правовата държава.
Президент на Републиката:  
Румен Радев
5903
УКАЗ № 176
На основание чл. 98, т. 1 от Конституцията 
на Република България във връзка с чл. 463, 
ал. 5 от Изборния кодекс
П О С Т А Н О В Я В А М :
Насрочвам частичен избор за кмет на 
кметство Сухаче, община Червен бряг, област 
Плевен, на 8 октомври 2017 г.
Издаден в София на 7 август 2017 г.
Президент на Републиката: 
Румен Радев
Подпечатан с държавния печат.
Министър на правосъдието: 
Цецка Цачева
5940